སྐབས་དེ་དག་གི་ལས་འགུལ་ཁག་ལ་མི་མང་མཉམ་ཞུགས་བྱས་ཚད་ནི་ཧ་ཅང་མཐོ་བོ་ཡོད་ཅིང་།མ་ཤི་བར་གྱི་ཟས་བཅད་ངོ་རྒོལ་ཐེངས་གཉིས་ཀར་ཡང་འཕྲོ་རིམ་འཕྲོར་མཐུད་པའི་ལས་འགུལ་བའི་གྲངས་ཀ་དང་སྙིང་སྟོབས་ནི་ཧང་སངས་པ་ཞིག་ཡིན་ལ།མི་མང་མདུན་སྐྱོད་ཆེན་མོའི་སྐབས་ཀྱང་ལས་འགུལ་དེ་ཙམ་གྱིས་འདོད་པ་མ་ཁེངས་པར་གཞོན་ལྷན་ཚོགས་གཙོ་ལ་འཁང་ར་དང་ལེ་བདའ་བྱེད་མཁན་ཡང་གང་མང་བྱུང་ཡོད།འདི་ལྟ་བུའི་སྙིང་སྟོབས་དང་སེམས་ཤུགས་སྐྱེ་གཞི་དག་ལ་བརྟེན་ནས་བོད་དོན་འཐབ་རྩོད་ཀྱི་དུས་རིམ་གསར་བ་ཞིག་ཏུ་སླེབས་པར་བྱས་ཡོད།དེ་ཡང་བོད་གཞིས་སུ་༢༠༠༨ལོའི་ས་བྱི་ཞི་རྒོལ་ཆེན་མོ་དང་།དེའི་རྗེས་སུ་སྐད་ཡིག་སྲུང་སྐྱོབ་ཀྱི་སློབ་མའི་ལས་འགུལ།ད་ལྟ་མུ་མཐུད་བཞིན་པའི་རང་ལུས་མེ་སྲེག་ལས་འགུལ་སོགས་དང།བྱེས་སུ་༢༠༠༨ལོའི་པེ་ཅིན་ཨོ་རྩེད་དཔལ་འབར་སྐོར་སྐྱོད་བཀག་འགོག་གི་ལས་འགུལ་སོགས་ལས་འགུལ་སྐད་གྲགས་ཅན་འདི་དག་ཐམས་ཅད་གཞོན་ལྷན་གྱི་ལས་འགུལ་ཁག་དང་འབྲེལ་བ་དམ་པོ་ཡོད་པར་འདོད།དེར་བརྟེན་རྒྱ་གཞུང་གི་ཆབ་སྲིད་དཔྱད་བརྗོད་པ་ལ་ལས།༸རྒྱལ་བ་རིན་པོ་ཆེ་སྐུ་མ་བཞུགས་ཚེ་ཁོང་གིས་དབུ་ཁྲིད་པའི་བཙན་བྱོལ་བོད་གཞུང་ཉམས་ཞན་དུ་འགྲོ་སྲིད་ཀྱང་།གཞོན་ལྷན་ལ་བསམ་བློ་གཏོང་དགོས་ཏེ།དེའི་ཚོགས་མི་ཚོར་ནུབ་ཕྱོགས་ནས་སློབ་སྦྱོང་ཐོབ་ཡོད་པས་ཉེན་ཁ་ཆེ་ཞེས་བཤད་པར་གྲགས།